Zagreb, 5. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Fernanda Kirigina, zamjenika gradonačelnika Grada Opatije do 12. lipnja 2017.g.,** pokrenutom Odlukom Povjerenstva broj: 711-I-417-P-50-18/19-06-17 od 25. siječnja 2019.g., na 61. sjednici, održanoj dana 5. rujna 2019.g., donosi sljedeću:

**ODLUKU**

1. **Dužnosnik Fernando Kirigin, zamjenik gradonačelnika Grada Opatije do 12. lipnja 2017.g., stupanjem u radni odnos u ustanovi Županijska lučka uprava Opatija – Lovran – Mošćenička Draga, koja je u vrijeme kada je dužnosnik obnašao navedenu dužnost bila u poslovnom odnosu s Gradom Opatijom, unutar razdoblja od dvanaest mjeseci od dana prestanka obnašanja navedene dužnosti, bez prethodne suglasnosti Povjerenstva, počinio je povredu članka 20. stavka 1. ZSSI-a, u svezi s člankom 20. stavkom 4. ZSSI-a.**
2. **Na temelju članka 20. stavka 5. ZSSI-a Povjerenstvo će o utvrđenoj povredi obavijestiti nadležno državno odvjetništvo.**

Obrazloženje

Povjerenstvo je na 36. sjednici, održanoj 25. siječnja 2019.g. pokrenulo postupak za odlučivanje o sukobu interesa protiv dužnosnika Fernanda Kirigina, zamjenika gradonačelnika Grada Opatije do 12. lipnja 2017.g., zbog moguće povrede članka 20. stavka 1. ZSSI-a, u svezi sa člankom 20. stavkom 4. ZSSI-a, koja proizlazi iz stupanja u radni odnos u ustanovi Županijska lučka uprava Opatija – Lovran – Mošćenička Draga, unutar razdoblja od dvanaest mjeseci od dana prestanka obnašanja navedene dužnosti, bez prethodne suglasnosti Povjerenstva, iako je u vrijeme obnašanja dužnosti zamjenika gradonačelnika Grada Opatije postojao poslovni odnos između Grada Opatije i navedene ustanove.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke. Dužnosnik je u otvorenom roku podnio očitovanje u kojem u bitnome navodi da se u konkretnom slučaju ne radi o prvoj prijavi podnesenoj Povjerenstvu protiv njega te iznosi kako je uvjeren da su ova i sve ranije prijave podnesene od strane dužnosnika Grada Opatije u cilju dužnosnikove političke diskreditacije i to uz sudjelovanje pročelnice Grada Opatije koja je na održanim lokalnim izborima u svibnju 2017.g. obavljala promidžbu u korist dužnosnika Ive Dujmića, gradonačelnika Grada Opatije, iako je tada istodobno bila članica Gradskog izbornog povjerenstva. Navodi da je Povjerenstvo više puta utvrdilo povredu ZSSI-a počinjenu upravo od podnositelja tih prijava.

Nadalje dužnosnik navodi da je postupak njegova izbora na funkciju ravnatelja navedene ustanove bio transparentan te da ga nisu mogle osporiti osobe koje su ukazivale da se podnošenjem prijave na natječaj nalazi u sukobu interesa te da su iste potom stupale u kontakt s predstavnicima ministarstva nadležnog za pomorstvo kako bi se poništio cijeli natječaj. Dužnosnik naglašava da ga je Upravno vijeće Županijske lučke uprave Opatija-Lovran-Mošćenička Draga na prijedlog posebne komisije za izbor ravnatelja, a na temelju jasnih kriterija ocjenjivanja, izabralo 15. studenog 2017.g. i da je potvrdu ministra mora, prometa i infrastrukture zaprimio tek 9. siječnja 2018.g. te se radom na mjestu ravnatelja započeo s danom 5. veljače 2018.g. Ističe da je u razdoblju do potvrđivanja od strane ministra višekratno analiziran svaki detalj provedenog postupka i kako ne bi bio izabran da postupak nije bio zakonito proveden.

U očitovanju dužnosnik napominje da je nakon objavljivanja natječaja, koji je bio otvoren niti deset dana, utvrdio da ispunjava sve uvjete pa je donio odluku da se kandidira za mjesto ravnatelja predmetne ustanove, ali zbog kratkoće rokova nije bilo dostatno vremena da zatraži mišljenja Povjerenstva sukladno članku 6. ZSSI-a, jer je zakonski rok za davanje mišljenja 15 dana. Navodi kako to ne bi bilo smisleno, jer bi mišljenje Povjerenstva uslijedilo po zatvaranju natječaja i izboru Upravnog vijeća, a sukladno članku 20. stavku 1. ZSSI-a već i namjera stupanja u radni odnos smatra se situacijom sukoba interesa.

Također navodi da je prije podnošenja prijave na natječaj za ravnatelja telefonski razgovarao s tadašnjim članovima Povjerenstva. Tako napominje da je prvi puta razgovarao sa Brankom Lukačević-Gregić, članicom Povjerenstva u prijašnjem sazivu, koja mu je pomogla pronaći primjerak mišljenja Povjerenstva iz 2015.g. u kojem je Povjerenstvo dalo mišljenje da zamjenica općinskog načelnika jedne općine na području Istarske županije, koja je tijekom mandata postala ravnateljica osnovne škole čiji je osnivač Istarska županija, nije pod tim okolnostima u sukobu interesa (mišljenje Broj: 711-1-678-M- 52/15-02-1 od 09. travnja 2015.g.). Ističe i da je potom razgovarao s članom Povjerenstva u prijašnjem sazivu Borisom Spudićem koji mu je usmeno rekao da u navedenoj situaciji ne vidi mogući sukob interesa, zbog čega je zaključio da ne postoje zapreke da se prijavi na natječaj za predmetno radno mjesto ravnatelja.

Dužnosnik postavlja upit gdje je u nastaloj situaciji privatni interes nadvladao javni interes, obzirom na svrhu donošenja ZSSI-a koja se očituje u sprječavanju sukoba između privatnog i javnog interesa. Navodi da je Županijska lučka uprava Opatija - Lovran - Mošćenička Draga neprofitna ustanova čiji osnivač je Primorsko-goranska županija koja svoj vlastiti prihod (naknade i pristojbe za korištenje lučkog područja, koncesijske naknade i donacije lokalnih samouprava na čijem području djeluje), a nakon podmirenja troškova poslovanja, u potpunosti vraća u održavanje i uređenje lučkog područja, odnosno ne posluje u svrhu stjecanja profita te ne raspodjeljuje višak dobiti niti posluje radi ostvarivanja financijskih interesa svog osnivača. Dužnosnik iznosi da Županijskom lučkom upravom Opatija - Lovran - Mošćenička Draga, kao i svim ostalima ustanovama u Republici Hrvatskoj, upravlja Upravno vijeće, dok ravnatelj ima samo izvršnu funkciju i napominje da je novo Upravno vijeće, s novim članovima koje ga je i izabralo, od strane Primorsko-goranske županije izabrano tek mjesec dana prije njegova izbora, iz čega proizlazi da dužnosnik obnašanjem dužnosti zamjenika gradonačelnika Grada Opatije nije mogao zadužiti te članove novoimenovanog Upravnog vijeća te da nisu bili u odnosu zavisnosti prema njemu, obzirom da tada više nije bio u izvršnoj vlasti Grada Opatije.

U odnosu na očitovanje Grada Opatije koje se citira u odluci o pokretanju, dužnosnik navodi da je kolegij gradonačelnika neformalno tijelo na kojem se u razdoblju u kojem je obnašao dužnost zamjenika gradonačelnika nije donijela niti jedna odluka, a pogotovo ne Odluka o financiranju radova na lučkom području, što se može provjeriti na način da se zatraži od Grada Opatije dnevni red, zapisnik i Odluka o financiranju radova na lučkom području, jer isti dokumenti ne postoje niti su ikada postojali. Također navodi da je donošenje takvih odluka isključivo u nadležnosti predstavničkog tijela (Gradskog vijeća Grada Opatije) te se one donose izglasavanjem Proračuna ili izmjenama i dopunama Proračuna Grada Opatije, a što se može provjeriti na internetskim stranicama Grada Opatije. Navodi i da zamjenik gradonačelnika ne može donositi nikakve odluke ili bilo što predlagati bez posebnog ovlaštenja gradonačelnika te ističe da ga je gradonačelnik Grada Opatije isključivao od sudjelovanja u svim aktivnostima vezanima za obnašanje izvršne vlasti u Gradu Opatiji, što je rezultiralo odlukom političke stranke čiji su članovi obojica bili, da dužnosnik Fernando Kirigin bude kandidat za gradonačelnika Grada Opatije na lokalnim izborima u svibnju 2017.g.

Dužnosnik iznosi da je za pisanu korespondenciju upućivanu Povjerenstvu bila zadužena Helena Mesarić, pročelnica u Gradu Opatiji za koju navodi da je u očitovanju od 19. ožujka 2018.g. namjerno ukazivala na to da je dužnosnik u sukobu interesa zbog povrede članka 20. stavka 1. ZSSI-a navođenjem netočnih činjenica, dok je šest mjeseci kasnije ispred Grada Opatije poslala upit Povjerenstvu kojim traži očitovanje je li zamjenica gradonačelnika može prekinuti mandat i postati članica uprave trgovačkog društva u 100%-tnom vlasništvu Grada Opatije (očitovanje br: 711-I-1549-P-305/18-02-8). Dužnosnik se poziva na odluku Povjerenstva Broj: 711-I-1042-P-349- 17/18-15-8 od 13. srpnja 2018.g., kojom je utvrđena povreda ZSSI-a u postupku koji je pokrenut zbog moguće povrede iste zakonske odredbe, ali kao bitnu razliku ukazuje da se radilo o zapošljavanju u upravi trgovačkog društva, a ne na izvršnom radnom mjestu u javnoj ustanovi, te napominje da Povjerenstvo u tom slučaju nije izreklo sankciju s obzirom da je od prestanka obnašanja dužnosti proteklo više od 12 mjeseci.

Dužnosnik je, osobno pozvan, pristupio na sjednicu Povjerenstva gdje je usmeno dopunio navode očitovanja. Dužnosnik je u bitnome naveo kako mu je nejasno je li u sukobu interesa ili je povrijedio neku konkretnu zakonsku odredbu. Također, ističe da je Županijska lučka uprava Opatija – Lovran – Mošćenička Draga neprofitna pravna osoba koja ne posluje u cilju ostvarivanja dobiti već u javnom interesu, zbog čega mu je nejasno kako bi zasnivanjem radnog odnosa u navedenoj ustanovi dužnosnik bio u sukobu interesa te ističe dvojbu može li se donacija Grada Opatija toj ustanovi smatrati poslovnim odnosom. Dužnosnik navodi da obavlja izvršnu funkciju u Županijskoj lučkoj upravi Opatija – Lovran – Mošćenička Draga, dok istom upravlja imenovano Upravno vijeće koje je imenovano nepunih mjesec dana prije njegova imenovanja pa isto Upravno vijeće ne može imati dug prema njemu koji bi eventualno nastao tijekom obnašanja dužnosti zamjenika gradonačelnika. Navodi da je bio iznimno kratak rok provedbe javnog natječaja za imenovanje ravnatelja te da bi izgledno Grad Opatija, u slučaju da je dužnosnik zatražio mišljenje Povjerenstva, dostavio očitovanje iz kojeg bi proizlazilo da bi se stupanjem u radni odnos našao u sukobu interesa.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Fernando Kirigin povodom obnašanja dužnosti zamjenika gradonačelnika Grada Opatije obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Fernando Kirigin obnašao dužnost zamjenika gradonačelnika Grada Opatije u mandatu 2013.g. – 2017.g. te da nije ponovno izabrana na tu dužnost. Dužnosnik je navedenu dužnost prestao obnašati dana 12. lipnja 2017.g.

Na zahtjev Povjerenstva, Županijska lučka uprava Opatija – Lovran – Mošćenička Draga dopisom, klasa: 342-21/18-01/86, urbroj: 2156/11-UIO-18-02 od 3. travnja 2018.g. dostavila je dokumentaciju koja se odnosi na izbor ravnatelja te ustanove.

Iz priložene dokumentacije proizlazi da je Upravno vijeće Županijske lučke uprave Opatija – Lovran – Mošćenička Draga odlukom od 19. listopada 2017.g. raspisalo Javni natječaj za imenovanje ravnatelja ustanove te da je Predsjednik Upravnog vijeća ustanove Marin Starčić odlukom od 19. listopada 2017.g. imenovao natječajnu komisiju za provedbu javnog natječaja za imenovanje ravnatelja koju čine predsjednik ………………, i dva člana, …………. i ……………………... U Zapisniku sa sastanka natječajne komisije od 7. studenoga 2017.g. se navodi da je povodom Javnog natječaja objavljenog na internetskim stranicama Županijske lučke uprave Opatija – Lovran – Mošćenička Draga te u „Novom listu“ dana 24. listopada 2017.g. u otvorenom roku odnosno do 3. studenoga 2017.g. pristiglo 10 prijava, pri čemu je ocijenjeno da prijave troje kandidata ne ispunjavaju formalne uvjete natječaja, slijedom čega je utvrđeno da će se prethodni razgovor koji će se održati 9. studenoga 2017.g. provesti sa 7 kandidata, među kojima se navodi i Fernando Kirigin.

Nadalje, u Zapisniku sa sastanka natječajne komisije od 9. studenoga 2017.g. se navodi da je na prethodni razgovor pristupilo 6 kandidata, dok se 1 kandidat nije odazvao razgovoru. U dijelu tog Zapisnika pod Ad 2) „Prijedlog Upravnom vijeću za imenovanje kandidata“ navodi se da je natječajna komisija izvršila zasebno vrednovanje životopisa, četverogodišnjih prijedloga plana i programa rada te intervjua, pri čemu se od intervjua suzdržala članica natječajne komisije …………….., zbog osobnog poznanstva s dva kandidata. Navodi se da je ocjenjivanje izvršeno sukladno Izbornom postupku koje je donijelo Upravno vijeće ustanove, osim u dijelu kojim je bilo predviđeno pisano testiranje, obzirom da isto nije bilo predviđeno natječajem te se utvrđuje da kandidat Fernando Kirigin po izvršenom pregledu i ocjeni prijava te provedenom prethodnom razgovoru ima najveći broj bodova, jer ima sve potrebne reference te je u tijeku razgovora u stručnom dijelu iskazao poznavanje rada ustanove i izuzetnu motiviranost za nastavak započetih projekata. Stoga se predlaže Upravnom vijeću ustanove imenovanje Fernanda Kirigina za ravnatelja ustanove.

Upravno vijeće Županijske lučke uprave Opatija – Lovran – Mošćenička Draga donijelo je na sjednici održanoj dana 15. studenoga 2017.g. Odluku o imenovanju ravnatelja ustanove, koju je potpisao Predsjednik Upravnog vijeća Marin Starčić, kojom se Fernando Kirigin na razdoblje od četiri godine imenuje za ravnatelja Županijske lučke uprave Opatija – Lovran – Mošćenička Draga. Odlukom o imenovanju ravnatelja utvrđuje se da će se dužnosniku Fernandu Kiriginu plaća utvrditi temeljem Pravilnika o plaćama i materijalnim pravima zaposlenika. Dužnosnik Oleg Butković, ministar mora, prometa i infrastrukture dao je suglasnost, klasa: 080-03/17-01/67, urbroj: 530-03-1-2-1-18-4 od 9. siječnja 2018.g. na navedeno imenovanje.

Dokumentaciji prileže i prijave svih kandidata pa tako i prijava dužnosnika Fernanda Kirigina, uz koju se navodi da je prijavi priložen životopis, životopis u EU formatu, presliku diplome, elektronički zapis Hrvatskog zavoda za mirovinsko osiguranje, pisani prijedlog plana i programa rada za razdoblje od četiri godine te uvjerenje o nekažnjavanju.

Povjerenstvo utvrđuje da je Statutom Županijske lučke uprave Opatija – Lovran – Mošćenička Draga koju je donijelo Upravno vijeće ustanove dana 22. prosinca 2014.g. propisano u članku 23. da ravnatelja ustanove imenuje Upravno vijeće uz suglasnost ministra na mandat od četiri godine, na prijedlog natječajne komisije po provedenom javnom natječaju. Prema članku 19. Statuta ravnatelja zastupa ustanovu, organizira i vodi rad i poslovanje ustanove, a prema članku 21. Statuta poduzima sve potrebne mjere radi pripreme za rad Upravnog vijeća, redovito izvještava Upravno vijeće o stanju u lukama, lučkim kapacitetima, stanu podgradnje i nadgradnje, priprema godišnji program rada i razvoja i financijski plan luka, predstavlja i zastupa ustanovu te druge poslove.

Člankom 24. navedenog Statuta propisano je da za ravnatelja Županijske lučke uprave Opatija – Lovran – Mošćenička Draga može biti imenovana osoba koja je završila preddiplomski ili diplomski sveučilišni studij ili  integrirani preddiplomski i diplomski sveučilišni studij, čijim završetkom stječe najmanje 180 ECTS bodova, odnosno osoba koja je završila sveučilišni studij prema propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju („Narodne novine“ broj 123/03.), u znanstvenom području tehničkih ili društvenih znanosti te ima najmanje tri godine radnog iskustva. Člankom 14. Statuta propisano je da Upravno vijeće ima pet članova od kojih dva člana i predsjednika imenuje župan Primorsko-goranske županije, jednog člana ministar nadležan za pomorstvo te jednog člana imenuju predstavnici ovlaštenika koncesija na području lučke uprave.

Uvidom u podatke nadležnog sudskog registra Trgovačkog suda u Rijeci, utvrđeno je da je pod matičnim brojem subjekta 040148148 upisana ustanova Županijska lučka uprava Opatija – Lovran – Mošćenička Draga te da je jedini osnivač iste ustanove Primorsko-goranska županija. Kao osoba ovlaštena za zastupanje ustanove naveden je Fernando Kirigin na temelju odluke od 15. studenoga 2017.g. na razdoblje od četiri godine.

Na zahtjev Povjerenstva, Grad Opatija očitovao se dopisom, KLASA: 711-01/18-01/1, URBROJ: 2156/01-03/01-18-2 od 19. ožujka 2018.g. u kojem se iznosi da je dužnosnik Fernando Kirigin u obnašanju dužnosti zamjenika gradonačelnika Grada Opatije od 2013.g. do lipnja 2017.g. sudjelovao na sastancima kolegija gradonačelnika Grada Opatije, koji su činili gradonačelnik, zamjenici i pročelnici upravnih tijela i službi na kojima se, između ostalog, raspravljalo i odlučivalo o sufinanciranju radova na lučkom području kojim upravlja Županijska lučka uprava Opatija – Lovran – Mošćenička Draga.

Uz očitovanje Grada Opatije dostavljeni su ugovori koji potvrđuju postojanje poslovnog odnosa između Grada Opatije i Županijske lučke uprave Opatija – Lovran – Mošćenička Draga u razdoblju u kojem je dužnosnik Fernando Kirigin obnašao dužnost zamjenika gradonačelnika Grada Opatije, i to:

* Ugovor o sufinanciranju radova na lučkom području-luka Ika, sklopljen dana 27. siječnja 2014.g. između Grada Opatije, zastupane po dužnosniku Ivi Dujmiću, gradonačelniku, te Županijske lučke uprave Opatija – Lovran – Mošćenička Draga, zastupane po Zdravku Debeliću, ravnatelju ustanove, a kojim je Grad Opatija preuzeo obvezu osiguravanja dijela nedostajućih sredstava koji iznose 185.663,66 kn proporcionalno odnosu koji je postojao u financiranju cjelokupne investicije, a sukladno zahtjevu iste ustanove, koji se odnose na radove na uređenju ruba obalne šetnice u Iki, čija je ukupna vrijednost po okončanom obračunu iznosila 1.938.850,30 kn. pri čemu je Grad Opatija preuzeo obvezu sufinanciranja u iznosu od 44.206,52 kn,
* Ugovor o sufinanciranju radova na izgradnji gata za turističke brodove u luci Opatija sklopljen među istim ugovornim stranama 24. srpnja 2015.g., kojim se Grad Opatija obvezao sufinancirati radove na izgradnji proširenja Gata za turističke brodove u iznosu od 100.000,00 kn prema prihvaćenoj najpovoljnijoj ponudi s cijenom od 1.823,425,60 kn bez PDV-a, pri čemu se Ugovorom utvrđuje da Grad Opatija za sufinanciranje programa navedene ustanove u 2015.g. u svom proračunu ima ukupno planira sredstva u iznosu od 153.293,00 kn. Iz Aneksa ugovora o sufinanciranju radova na izgradnji gata za turističke brodove u luci Opatija od 3. ožujka 2016.g. utvrđeno je da je Grad Opatija preuzeo u 2016.g. obvezu sufinanciranja nastavka istih radova u iznosu od 200.000,00 kn, obzirom da ustanova u 2015.g. nije uspjela osigurati sredstva za izgradnju gata u cijelosti u 2015.g.,
* Ugovor o sufinanciranju radova na lučkom području Grada Opatije u 2017.g. od 21. travnja 2016.g. također među istim ugovornim stranama sklopljen 21. travnja 2016.g. kojim se Grad Opatija obvezao sufinancirati ulaganja u iznosu od 300.000,00 kn prema sredstvima Programa gradnje komunalne infrastrukture Grada Opatije za 2017.g., a ista se odnose na izradu projektne dokumentacije za dogradnju luke Ike i sanaciju platoa kod hotela Admiral, ukupne vrijednosti 502.800,00 kn.

Člankom 4. stavkom 3. ZSSI-a propisano je je poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka Zakona propisano je da u slučaju iz stavka 1. tog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Iz prikupljenih očitovanja i dokumentacije od Grada Opatije te Županijske lučke uprave Opatija – Lovran – Mošćenička Draga, utvrđeno je da je u razdoblju od 2013.g. – 2017.g. u kojem je dužnosnik obnašao dužnost zamjenika gradonačelnika Grada Opatije postojao poslovni odnos među njima na temelju tri sklopljena ugovora. Dužnosnik Fernando Kirigin nije u ime Grada Opatije potpisivao navedene ugovore, već je to činio čelnik izvršne vlasti dužnosnik Ivo Dujmić, gradonačelnik Grada Opatije, te ne postoje drugi dokazi koji bi upućivali da je dužnosnik odlučivao ili poduzimao radnje koje bi prethodile nastanku tih poslovnih odnosa.

Iz očitovanja Grada Opatije proizlazi da je dužnosnik bio prisutan na sastancima neformalnog tijela, kolegija gradonačelnika Grada Opatije, koji su pored njega sačinjavali gradonačelnik, zamjenici i pročelnici upravnih tijela te da se na istima raspravljalo i odlučivalo o sufinanciranju radova na lučkom području kojim upravlja Županijska lučka uprava Opatija – Lovran – Mošćenička Draga, dok dužnosnik u očitovanju tvrdi da nije bio uključen u proces odlučivanja o navedenim pitanjima i da se na tom neformalnom tijelu uopće nisu donosile odluke o financiranju radova na lučkom području, slijedom čega o tome ne može postojati ni službena dokumentacija, već da je zapravo tijekom obnašanja dužnosti od strane gradonačelnika stvarno bio isključen od sudjelovanja u aktivnostima obnašanja izvršne vlasti u Gradu Opatiji. Dužnosnik je također istaknuo da je donošenje takvih odluka koje bi se odnosile na sufinanciranje u nadležnosti Gradskog vijeća Grada Opatije.

Prema članku 4. stavku 3. ZSSI-a poslovni odnos u smislu ZSSI-a odnosi se na druge oblike stjecanja sredstava od tijela javne vlasti. Iako se u ovome slučaju radi o stjecanju sredstava u korist javne ustanove dodijeljenih od jedinice lokalne samouprave na temelju tri ugovora, i to u svrhu sufinanciranja radova na područje lučke uprave odnosno za javnu dobrobit svih korisnika lučke uprave, nesporno se radi o poslovnim odnosima u kojima Grad Opatija, tijelo javne vlasti, dodjeljuje novčana sredstva iz svog proračuna te time i o poslovnim odnosima stjecanja sredstava od tijela javne vlasti u smislu članka 4. stavka 3. ZSSI-a.

Povjerenstvo ukazuje da u ovome postupku uopće nije ocjenjivalo je li se dužnosnik Fernando Kirigin po prestanku obnašanja dužnosti zamjenika gradonačelnika Grada Opatije zasnivanjem radnog odnosa u ustanovi Županijska lučka uprava Opatija – Lovran – Mošćenička Draga našao u sukobu interesa. Također, nije od značaja u ovome postupku bila niti okolnost je li dužnosnik nakon prestanka obnašanja dužnosti zasnovao radni odnos kod pravne osobe koja bi bila osnovana kao trgovačko društvo na upravljačko radno mjesto ili kod neprofitne pravne osobe koja obavlja djelatnost od javnog interesa, kao što Povjerenstvo nije razmatralo tko je osnivač ustanove odnosno posluje li ista u svrhu stjecanja dobiti.

Naime, sve navedeno bi Povjerenstvo ispitivalo u postupku da je dužnosnik u smislu članka 20. stavka 4. ZSSI-a zatražio suglasnost na izbor na funkciju ravnatelja i zasnivanje radnog odnosa, što je bio dužan učiniti, dok se kao mogući razlog propusta traženja suglasnosti ne može prihvatiti očekivanje dužnosnika da bi po njega sadržaj očitovanja od Grada Opatije bio namjerno tendenciozno usmjeren. Naime, da je zatražio suglasnost, Povjerenstvo bi zatražilo očitovanje i dokumentaciju od Grada Opatija, po potrebi i ustanove u kojoj se namjerava zaposliti, pa bi ocjenom okolnosti koje se odnose na doprinos i ulogu dužnosnika u nastanku predmetnog poslovnog odnosa te ocjenom svih drugih pravno relevantnih okolnosti utvrđivalo je li iz okolnosti konkretnog slučaja proizlazi postojanje sukoba interesa te bi dalo ili uskratilo suglasnost na stupanje u radni odnos. Ukoliko bi Grad Opatija naveo da je dužnosnik iznosio konkretne prijedloge u raspravi ili na drugi način sudjelovao u donošenju odluka, Povjerenstvo bi zatražilo dodatno pojašnjenje istaknutih prijedloga i odluka odnosno na koji je način dužnosnik iste predlagao/donosio, kao i dokumentaciju koja podupire navode očitovanja Grada Opatija o dužnosnikovoj ulozi u predlaganju ili donošenju (zapisnici i sl.).

U ovome slučaju bilo je potrebno utvrditi objektivnu okolnost postojanja poslovnog odnosa između tijela javne vlasti u kojem je dužnosnik obnašao dužnost i pravne osobe u kojoj namjerava zasnovati radni odnos nakon prestanka mandata te je li dužnosnik zatražio od Povjerenstva suglasnost za njegovo zasnivanje.

Uvidom u dokumentaciju nesporno je utvrđeno da je dužnosnik Fernando Kirigin imenovan na funkciju ravnatelja Županijske lučke uprave Opatija – Lovran – Mošćenička Draga, koju prema podacima nadležnog sudskog registra obavlja od 15. studenoga 2017.g., po javnom natječaju na temelju odluke Upravnog vijeća te ustanove, odnosno unutar razdoblja od godine dana od prestanka obnašanja dužnosti zamjenika gradonačelnika Grada Opatije koju je prestao obnašati dana 12. lipnja 2017.g. Odlukom o imenovanju utvrđeno je pravo na plaću za obavljanje funkcije ravnatelja temeljem Pravilnika o plaćama i materijalnim pravima zaposlenika te je nesporno dužnosnik stupio u pravni odnos u istoj ustanovi u kojem ostvaruje prava i obveze iz radnog odnosa, neovisno o tome radi li se o radnom odnosu za funkciju koja bi se smatrala upravljačkom ili izvršnom.

Dužnosnik nije zatražio suglasnost za stupanje u radni odnos te stoga Povjerenstvo nije bilo u prilici odlučivati bi li se njegovim zasnivanjem dužnosnik našao u sukobu interesa. Dužnosnik je bio dužan prepoznati dvojbenost nastale situacije i postupiti na način na koji mu nalaže ZSSI u trenutku nastanka dvojbe odnosno u trenutku kada je odlučio da će se prijaviti na natječaj za ravnatelja. Obzirom na odluku o raspisivanju natječaja od 19. listopada 2017.g. te na okolnost da je odluka o izboru ravnatelja donesena 15. studenoga 2017.g. dužnosnik je imao na raspolaganju dovoljno vremena da zatraži suglasnost od Povjerenstva te da Povjerenstvo o tome odluči prije zasnivanja radnog odnosa.

Povjerenstvo je utvrdilo zapošljavanje dužnosnika u poslovnom subjektu, koji je za vrijeme obnašanja dužnosti bio u poslovnom odnosu s tijelom javne vlasti u kojem je dužnosnik obnašao dužnost te s time povezani formalni propust da dužnosnik pod opisanim okolnostima od Povjerenstva zatraži suglasnost na zasnivanje radnog odnosa.

Slijedom navedenog, utvrđeno je da je dužnosnik Fernando Kirigin, zamjenik gradonačelnika Grada Opatije do 12. lipnja 2017.g., stupanjem u radni odnos u ustanovi Županijska lučka uprava Opatija – Lovran – Mošćenička Draga, unutar razdoblja od dvanaest mjeseci od dana prestanka obnašanja navedene dužnosti, bez prethodne suglasnosti Povjerenstva, iako je u vrijeme obnašanja dužnosti zamjenika gradonačelnika Grada Opatije postojao poslovni odnos između Grada Opatije i navedene ustanove, počinio povredu članka 20. stavka 1. ZSSI-a, u svezi s člankom 20. stavkom 4. ZSSI-a.

Nadalje, člankom 20. stavkom 5. ZSSI-a propisano je da će Povjerenstvo kad utvrdi povredu odredaba iz članka 20. ZSSI-a, bez odgađanja obavijestiti nadležno državno odvjetništvo. Stoga će Povjerenstvo u smislu članka 20. stavka 5. ZSSI-a o utvrđenoj povredi obavijestiti nadležno državno odvjetništvo.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Fernando Kirigin, osobna dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana